04/04/2017 דף הבית > ידיד - מרכזי הזכויות > מרכז זכויות קרית מלאכי > ארגז הכלים לאזרחות טובה, אז�...
"החלום שלי הוא להיות עורכת דין ולהנגיש את השירות המשפטי למשפחות מעוטות יכולת", את הדברים האלה אמרה דורית (שם בדוי), נערה צעירה מקרית מלאכי במסגרת ארוע הסיום של פרוייקט "ארגז הכלים לאזרחות טובה" שהתקיים לאחרונה בבית המשפט העליון בירושלים.
30 בני נוער שהגיעו לפני מספר שבועות לבית המשפט העליון בירושלים לארוע המסכם של פרוייקט "ארגז הכלים לאזרחות טובה", תוכנית של הרשות השופטת ביוזמת מוזיאון מורשת בתי המשפט ובפיתוחה וניהולה של ד"ר אורנה יאיר. התוכנית פועלת מזה ארבע שנים בבית המשפט העליון בירושלים ומקיימת שיתופי פעולה עם מגוון מוסדות חינוך וארגונים חברתיים מרחבי הארץ. במסגרתה נפגשים בני הנוער עם שופטים המגיעים מבתי המשפט השונים למפגש בודד, מספר מפגשים סימסטריאליים או שנת פעילות רצופה עם תלמידים. מטרתה של התוכנית להרכיב "ארגז כלים" לאזרחות טובה עבור התלמידים - בני הנוער - ובשיתופם. כל מפגש בתוכנית מייצג כלי ב"ארגז הכלים", מבחינת נושאו, מטרתו ודרכי יישומו.
במסגרת זו התקיימה פעילות בשיתוף עם עמותת "ידיד" ובעקבות מספר מפגשים וימי עיון שנערכו על ידי מוזיאון בתי המשפט בבית המשפט העליון הוחלט להתחיל את הפעילות המשותפת במרכז הזכויות של עמותת "ידיד" בקרית מלאכי בניהולה של יולנד אלוש. כ-30 בני נוער, תלמידי כיתה י' המשתייכים לקהילת יוצאי אתיופיה בקריית מלאכי השתתפו בפרוייקט אותו ניהלו מטעם עמותת "ידיד" יהלום עוזרי, מנהלת הפרוייקטים בעמותת "ידיד", עדן פריאב רכזת המתנדבים והפונים במרכז "ידיד" בעיר, מזל לקאו רכזת נוער בגרעין אדווה . אל הנערים והנערות הצטרפה גם אנני טקלה, מתנדבת בעמותת "ידיד" אשר העובדה שהיא בוגרת תואר ראשון במשפטים אפשרה לה להעשיר את בני הנוער בידע רב בין המפגשים.
המפגשים התקיימו עם השופטים בבתי המשפט באשדוד ובקריית גת. שם גם נבחרו והותאמו הנושאים למפגשים עם בני הנוער. התוכנית שנוצרה במטרה להנגיש את עולם המשפט ולהקנות ידע לבני נוער, תוך הבנה כי חשיפתם לכך תסייע בהתמודדות עם קשיים ותחזק את ביטחונם העצמי - כללה שבעה מפגשים, במהלכם נפגשו השופטים עם בני הנוער ושוחחו איתם על מגוון נושאים כגון "ביטחון ואמון", "מניעת אלימות", "איסור על שימוש באלכוהול וסמים", "חופש הביטוי ומניעת לשון הרע", ענייני משפחה, הוצל"פ ועוד. במהלך כל מפגש מוצג לבני הנוער הנושא על ידי דוגמאות מעולם המשפט, פסיקה רלוונטית ומתקיים דיון.
הכנס וטקס הסיום נערכו בבית המשפט העליון בהשתתפות מנהל בתי המשפט השופט מיכאל שפיצר. בכנס הרצתה בפני התלמידים השופטת אדנקו, סבחת-חיימוביץ, שופטת בית משפט השלום הראשונה המשתייכת לקהילת יוצאי אתיופיה בישראל, אשר מונתה לתפקיד השיפוט רק לפני מספר חודשים. מנהל בתי המשפט, השופט מיכאל שפיצר אשר דיבר בפני בני הנוער בטקס הסיום אמר: "תוכנית ייחודית זו מפגישה בין שופטים לאוכלוסיות צעירות ומטרתה לקרב לבבות באמצעות חינוך, העשרה, הכוונת התנהלות חברתית והצלחה בהמשך. כולי תקווה כי התוכנית סייעה לצעירים ברכישת מיומנויות להתמודדות עם האתגרים הניצבים בפניהם כעת ועם אלה איתם יתמודדו בעתיד". יחד איתו דיברו בפני בני הנוער גם השופטת ענת אלפסי, מרכזת הפרוייקט באיזור הדרום ומנכלי"ת עמותת "ידיד", שרי רבקין.
רבקין, עובדת סוציאלית בהכשרתה, אמרה במפגש הסיום כי "אחד הדברים החשובים ביותר היום הוא האמון של האזרחים במערכת המשפט. אמון זה הולך ומתערער בשנים האחרונות ואנחנו בעמותת "ידיד" מאמינים כי הדרך לאזרחות טובה חייבת לעבור דרך המקום השומר על זכויותינו - מערכת המשפט. אני גאה בפרוייקט הזה שמטרתו להציג בפני בני הנוער את הדמוקרטיה הישראלית. בית המשפט הוא זה ששומר על זכויות המיעוט. בית המשפט הוא זה שמונע אפלייה והוא זה שמאפשר לנו כאן מסגרת חיים מסודרת."
בעמותת "ידיד" מתכוונים להמשיך ולקיים את הפרוייקט החשוב הזה ובימים אלה ממש פועלים בעמותה כדי לגייס תרומות שיאפשרו את המשך הפעילות לאחר שהפרוייקט הנוכחי התקיים בסיוע שותפות טוסון ק.מלאכי חוף אשקלון,
צילומים: יוסי זמיר.